Problemă uriaşă pe Arena Naţională înainte de meciul cu CFR Cluj. „Roş-albaştrii” vor primi trofeul de campioni ai României şi medaliile la această partidă.
Derby-ul FCSB – CFR Cluj e programat sâmbătă, de la ora 20:00. Partida se va disputa pe Arena Naţională şi va fi în format LIVE TEXT pe AS.ro.
Problemă uriaşă pe Arena Naţională înainte de meciul în care jucătorii FCSB-ului vor primi trofeul şi medaliile de campioni!
Potrivit fanatik.ro, sunt probleme cu turnicheţii de pe Arena Naţională. Astfel, există pericolul ca accesul în stadion să se facă fără aceşti turnicheţi.
Sunt aşteptaţi circa 50.000 de suporteri la meciul cu CFR Cluj, astfel că situaţia este una foarte complicată.
Organizatorii vor încerca până la ora meciului să rezolve situaţia, dar există riscul creării unor aglomeraţii periculoase la porţile de acces în stadion.
Mihai Stoica a spus totul despre sărbătoarea câştigării titlului! Ce a pregătit FCSB: „La cât am aşteptat, trebuia să facem ceva”
Mihai Stoica a spus totul despre sărbătoarea câştigării titlului! În afară de artificiile grandioase promise de Gigi Becali, FCSB a pregătit şi o plimbare cu un autobuz deschis.
Totodată, în Piaţa Constituţiei va fi un spectacol de lumini. Oficialul „roş-albaştrilor” a dezvăluit „programul” pentru ziua decernării trofeului. Trofeul şi medaliile se vor acorda la meciul FCSB – CFR Cluj, de pe Arena Naţională.
„Da, pe stadion se va celebra trofeul şi se vor decerna medaliile. Va fi show şi pe stadion, dar va fi un show cu artificii reci, confetti, după care se va pleca cu un autobuz descoperit şi se va merge în Piaţa Constituţiei, că doar acolo avem aprobare, unde va fi probabil un show de lumini.
La cât am aşteptat (n.r. – nouă ani), trebuia să facem ceva. Bine că a venit într-un moment în care avem timp şi să-l pregătim cum trebuie”, a declarat Mihai Stoica pentru orangesport.ro.
Gigi Becali: „Veţi vedea cele mai frumoase artificii din viaţa voastră”
„Veţi vedea cele mai frumoase artificii din viaţa voastră, le voi da pe Arena Naţională. Vom da la fiecare meci după primele cinci numai artificii, artificii, artificii!
Când vom juca în deplasare, vom închiria un loc unde să dăm cu artificii în apropierea stadionului. Voi ieşi pe Maybach, ca pe vremuri, o să dau comandă de nişte artificii care să ajungă până la şinele de tren (n.r. lângă stadionul Rapid – Giuleşti)”, spunea anterior Gigi Becali despre sărbătoarea FCSB-ului pentru cucerirea primului titlu, după o pauză de 9 ani.
Adrian Şut îl aşteaptă pe Gigi Becali la petrecerea de titlu a FCSB-ului: „Ne-am bucura să fie alături de noi!”
Adrian Şut îl aşteaptă pe Gigi Becali la petrecerea de titlu a FCSB-ului, care se va desfăşura după duelul cu CFR Cluj. Mijlocaşul a transmis un mesaj clar şi despre şansele sale de a fi convocat la EURO 2024, după ce a devenit campion alături de roş-albaştri.
Adrian Şut a transmis că este foarte fericit, după ce a câştigat primul său titlu, alături de FCSB. Mijlocaşul a transmis că jucătorii roş-albaştri vor fi în continuare concentraţi pe ultimele trei meciuri din acest sezon.
Şut a mai transmis că Gigi Becali este aşteptat cu mare drag la petrecerea de titlu a FCSB-ului. Mijlocaşul a subliniat, totodată, că îşi doreşte să rămână sănătos până la finalul sezonului, în speranţa că va fi convocat la EURO 2024.
„Ne bucurăm că am reuşit să terminăm cât mai repede acest campionat, să fim campioni, asta e cel mai important.
Toată lumea îşi doreşte, de când se apucă de fotbal, să câştige un titlu. Ne bucurăm că am reuşit să-l câştigăm, majoritatea dintre suntem la primul titlu, mai sunt colegi care au experienţa aceasta trăită, dar noi suntem foarte fericţi că am reuşit să-l câştig. Dăm drumul la treabă din nou acum!
Le mulţumim tuturor celor care au fost alături de noi până în acest moment, suntem foarte fericiţi pentru ei. Avem câte o dorinţă fiecare, se vor rezolva toate. (N.r. Îl aşteptaţi şi pe Gigi Becali la petrecerea de titlu) Dacă dânsul consideră că vrea să fie alături de noi, îl aşteptăm cu mare drag, ne-am bucura să fie alături de noi.
Sper să fiu sănătos, să joc meci de meci, şi dacă Mister consideră că trebuie să fiu convocat, cu siguranţă o să fiu cel mai fericit”, a declarat Adrian Şut.